Elkeen van ons stap ’n pad met reëls. As ’n laaitie kan jy nie verstaan wie ooit die simpel reël uitgedink het dat jy eers jou broccoli moet eet voor jy jou Smarties kan kry nie. Dan word jy ouer en besluit dat reëls daar is om gebreek te word. Wanneer die onderhoof jou agter die toilette met jou pa se pakkie Stuyvesants vang, is die detensie die thrill werd.
Maar wanneer ’n mens grootword, skel jy op die skeidsregter wat ’n blinde oog gooi wanneer die opponerende span ’n reël oortree en jy besef: Geen samelewing of span kan funksioneer sonder ’n stel soliede reëls nie. Reëls is daar vir veiligheid, struktuur en voorspelbaarheid.
Net so werk dit in ’n huwelik! En wanneer dit kom by oorlog, gaan die reëls bepaal of julle met ’n paar skrape of met ernstige letsels anderkant uitstap . . . Hier is die reëls vir ’n fair fight met jou vrou:
Onderhandeling en compromise is noodsaaklik. Dit gaan nie oor wie die fight wen nie – julle as ’n paartjie moet wen! Want as een “wen”, is daar negatiewe gevoelens wat aan die ander kant broei en net opbou tot ’n volgende rusie.
Albei moet instem. Moenie aandring op ’n rusie as jou vrou moeg is, gespanne is of nie kans sien daarvoor nie. As dit die geval is, stel die rusie uit. Besluit byvoorbeeld: “Kom ons gesels môre ná werk hieroor”, om seker te maak dit word nie afgestel nie.
Moenie beheer verloor nie. As jy voel hoe jou selfbeheersing breekpunt bereik, neem ’n stap terug en haal asem. Stap uit die vertrek vóór jy dinge sê waaroor jy later spyt gaan wees. Koel af voor julle die rusie hervat. Daar is waarde in time-out.
Neem beurte om te praat. Net een persoon op ’n slag kan praat terwyl die ander persoon luister. Dit beteken dat jy waarlik moet luister na wat sy sê en nie jou volgende aanval beplan terwyl sy praat nie. Moet ook nie jou maat in die rede val nie.